SK Úradný vestník Európskej únie C 431/3

OZNÁMENIE KOMISIE

Aktualizácia údajov používaných pri výpočte paušálnej pokuty a penále, ktoré Komisia bude navrhovať Súdnemu dvoru v konaniach o nesplnení povinnosti

(2017/C 431/02)

I. ÚVOD

V oznámení Komisie z roku 2005 o uplatňovaní článku 228 Zmluvy o ES (1) (teraz článok 260 ods. 1 a 2 ZFEÚ) bol stanovený základ, z ktorého vychádza Komisia pri výpočte výšky finančných sankcií (paušálnych pokút alebo penále), ktorých uplatnenie žiada od Súdneho dvora, keď Komisia Súdnemu dvoru predkladá vec podľa článku 260 ZFEÚ v kontexte konaní vo veci neplnenia povinnosti vedených proti niektorému členskému štátu.

V následnom oznámení z roku 2010 (2) o aktualizácii údajov používaných pri tomto výpočte Komisia zaviedla každoročnú revíziu týchto makroekonomických údajov v záujme zohľadnenia inflácie a zmien v HDP.

V oznámení Komisie z roku 2011 o vykonávaní článku 260 ods. 3 ZFEÚ (3) a oznámení Komisie z roku 2017 s názvom „Právo EÚ: Lepšie výsledky pomocou lepšieho uplatňovania práva“ (4) sa zdôrazňuje, že na výpočet finančných sankcií, ktorých uplatnenie podľa článku 260 ods. 3 žiada Komisia od Súdneho dvora, sa použije tá istá metóda, ktorá bola stanovená v oznámení z roku 2005.

Ročná aktualizácia uvedená v tomto oznámení vychádza z vývoja inflácie a HDP jednotlivých členských štátov. (5) Príslušné štatistické údaje o miere inflácie a o HDP, ktoré sa majú použiť, pochádzajú spred dvoch rokov pred aktualizáciou („pravidlo t-2“), keďže dva roky je minimálny čas potrebný na zhromaždenie relatívne stabilných makroekonomických údajov. Toto oznámenie teda vychádza z ekonomických údajov o nominálnom HDP a deflátore HDP za rok 2015 (6) a z aktuálnej váhy hlasovacích práv členských štátov v Rade.

II. KOMPONENTY AKTUALIZÁCIE

Revidovať sa majú tieto ekonomické kritériá:

— jednotný základný paušál pre penále (7), ktorý je v súčasnosti 680 EUR na deň, sa má revidovať vzhľadom na infláciu,

— jednotný základný paušál pre paušálnu pokutu (8), ktorý je v súčasnosti 230 EUR na deň, sa má revidovať vzhľadom na infláciu,

— osobitný faktor „n“ (9), ktorý sa má revidovať vzhľadom na HDP príslušného členského štátu, pričom sa zohľadní počet jeho hlasovacích práv v Rade. Faktor „n“ je rovnaký pre výpočet paušálnej pokuty i denného penále,

— minimálne paušálne pokuty (10) sa majú revidovať vzhľadom na infláciu.

III. AKTUALIZÁCIE

V prípade predloženia veci Súdnemu dvoru podľa článku 260 ods. 2 a ods. 3 ZFEÚ uplatní Komisia na výpočet výšky finančných sankcií (paušálnej pokuty alebo penále) tieto aktualizované údaje:

1. jednotný základný paušál na výpočet penále sa stanovuje vo výške 700 EUR na deň,

2. jednotný základný paušál pre paušálnu pokutu sa stanovuje vo výške 230 EUR na deň,

3. osobitný faktor „n“ a minimálna paušálna pokuta pre 28 členských štátov EÚ sú stanovené takto: Členský štát Osobitný faktor „n“ Minimálne paušálne pokuty (1 000 EUR) Belgicko 4,85 2 799 Bulharsko 1,47 848 Česká republika 3,09 1 783 Dánsko 3,01 1 737 Nemecko 20,50 11 832 Estónsko 0,62 358 Írsko 2,92 1 685 Grécko 3,17 1 830 Španielsko 11,78 6 799 Francúzsko 17,43 10 060 Chorvátsko 1,21 698 Taliansko 15,10 8 715 Cyprus 0,58 335 Lotyšsko 0,68 392 Litva 1,12 646 Luxembursko 1,00 577 Maďarsko 2,51 1 449 Malta 0,36 208 Holandsko 6,48 3 740 Rakúsko 4,03 2 326 Poľsko 7,45 4 300 Portugalsko 3,21 1 853 Rumunsko 3,27 1 887 Slovinsko 0,86 496 Slovensko 1,62 935 Fínsko 2,65 1 529 Švédsko 4,62 2 666 Spojené kráľovstvo 18,90 10 908

4. Komisia začne od prijatia tohto oznámenia uplatňovať aktualizované hodnoty pri svojich rozhodnutiach o predložení veci Súdnemu dvoru podľa článku 260 ZFEÚ.

(1) SEK(2005) 1658 (Ú. v. EÚ C 126, 7.6.2007, s. 15).

(2) SEK(2010) 923/3. Toto oznámenie bolo aktualizované v roku 2011 [SEK(2011) 1024 v konečnom znení], v roku 2012 [C(2012) 6106 final], v roku 2013 [C(2013) 8101 final], v roku 2014 [C(2014) 6767 final], c roku 2015 [C(2015) 5511 final] a v roku 2016 [C(2016) 5091 final] vzhľadom na každoročnú úpravu ekonomických údajov.

(3) Ú. v. EÚ C 12, 15.1.2011, s. 1.

(4) Ú. v. EÚ C 18, 19.1.2017, s. 10.

(5) V súlade so všeobecnými pravidlami stanovenými v oznámeniach z roku 2005 a 2010.

(6) Cenový deflátor HDP sa používa na vyjadrenie inflácie. Jednotné sumy pre paušálne pokuty a penále sa zaokrúhľujú na najbližší násobok desiatich. Minimálne paušálne pokuty sa zaokrúhľujú na najbližší celý tisíc. Faktor „n“ sa zaokrúhľuje na dve desatinné miesta.

(7) Jednotný základný paušál pre denné penále je definovaný ako fixná základná suma, na ktorú sa aplikuje multiplikačné váženie. Pri výpočte denných penále sa uplatňuje váženie koeficientom závažnosti a trvania neplnenia povinnosti, ako aj osobitným faktorom „n“ pre príslušný členský štát.

(8) Paušál sa uplatňuje pri výpočte paušálnej pokuty. Pokiaľ ide o článok 260 ods. 2 ZFEÚ, paušálna pokuta sa vypočíta vynásobením dennej sumy pokuty (ktorej výška sa získa vynásobením jednotného základného paušálu pre paušálne pokuty koeficientom závažnosti a výsledok tohto výpočtu sa vynásobí osobitným faktorom „n“) počtom dní trvania neplnenia povinnosti, pričom tieto dni sa rátajú počnúc dňom prvého rozsudku do dňa skončenia neplnenia povinnosti alebo do dňa vynesenia rozsudku na základe článku 260 ods. 2 ZFEÚ. Pokiaľ ide o článok 260 ods. 3 ZFEÚ, na základe bodu 28 oznámenia Komisie „Vykonávanie článku 260 ods. 3 ZFEÚ“ [SEK(2010) 1371 v konečnom znení; Ú. v. EÚ C 12, 15.1.2011, s. 1] sa paušálna pokuta vypočíta tak, že sa vynásobí denná suma (ktorá sa získa vynásobením jednotného základného paušálu pre paušálne pokuty koeficientom závažnosti a výsledok tohto výpočtu sa vynásobí osobitným faktorom „n“) počtom dní, ktoré uplynú odo dňa nasledujúceho po skončení lehoty na transpozíciu stanovenej v smernici do skončenia neplnenia povinnosti alebo do vydania rozsudku podľa článku 258 a článku 260 ods. 3 ZFEÚ. Paušálna pokuta vypočítaná na základe dennej sumy by sa mala uplatniť, keď výsledok vyššie uvedeného výpočtu presiahne minimálnu paušálnu pokutu.

(9) Osobitný faktor „n“ zohľadňuje platobnú schopnosť daného členského štátu [hrubý domáci produkt (HDP)] a počet jeho hlasov v Rade.

(10) Minimálna fixná paušálna pokuta sa určí pre každý členský štát na základe osobitného faktora „n“. Minimálna fixná paušálna pokuta sa Súdnemu dvoru navrhne v prípade, ak súčet denných paušálnych pokút neprekročí minimálnu fixnú paušálnu pokutu.